*Proiect*

**H O T Ă R Î R E**

**cu privire la stabilirea cadrului instituțional necesar și a unor măsuri pentru producerea și plasarea pe piață a produselor cu denumiri de origine protejate, cu indicaţii geografice protejate şi a specialităţilor tradiţionale garantate**

În scopul asigurării funcționalității sistemului național de indicații geografice, denumiri de origine și specialități tradiționale garantate, care este bazat pe cerințe stricte ce țin de respectarea prevederilor caietelor de sarcini, asigurarea trasabilității și garantarea calităților specifice ale produselor, datorate originii sau metodelor tradiționale de producție, precum și întru executarea prevederilor art. 33 şi 34 din [Legea nr.66-XVI din 27 martie 2008](lex:LPLP2008032766) privind protecţia indicaţiilor geografice, denumirilor de origine şi specialităţilor tradiţionale garantate (Monitorul Oficial al Republicii Moldova, 2008, nr.134-137, art.527), Guvernul

**HOTĂRĂŞTE:**

**1.** Se stabilește cadrul instituțional aferent producerii și plasării pe piață a produselor cu denumiri de origine protejate, cu indicaţii geografice protejate şi a specialităţilor tradiţionale garantate, incluzând autoritățile competente desemnate conform anexei.

**2**. Autorităţile competente desemnate în temeiul pct.1 din prezenta hotărîre se abilitează cu atribuţii şi responsabilităţi referitoare la produsele cu denumiri de origine protejate, indicaţii geografice protejate şi la specialităţile tradiţionale garantate, conform domeniului reglementat, cu referire la categoriile de produse menționate în anexă, după cum urmeză:

1) autorităţile menţionate în coloana 2 din anexă vor fi responsabile de omologarea caietelor de sarcini ale produselor, definitivarea principiilor generale, aprobarea etapelor şi procedurilor de control în scopul asigurării respectării caietelor de sarcini în conformitate cu prevederile Legii 66-XVI din 27.03.2008 privind protecția indicațiilor geografice, denumirilor de origine și specialităților tradiționale garantate;

2) autorităţile menţionate în coloana 4 din anexă vor fi responsabile de verificarea conformității unui produs cu caietul de sarcini corespunzător și certificarea produselor cu denumiri de origine protejate, indicații geografice protejate și a specialităților tradiționale garantate înainte de plasarea acestora pe piață;

3) autorităţile menţionate în coloana 5 din anexă vor fi responsabile de supravegherea utilizării denumirilor înregistrate pentru a descrie produsele plasate pe piaţă în conformitate cu art. 11 – în cazul denumirilor de origine şi indicaţiilor geografice şi în conformitate cu art. 12 – în cazul specialităţilor tradiţionale garantate, ale Legii 66-XVI din 27.03.2008 privind protecția indicațiilor geografice, denumirilor de origine și specialităților tradiționale garantate.

**3.** Autoritățile competente menționate în pct. 2 subpct.1) pot recunoaște unul sau mai multe organisme de control care funcționează ca organisme de certificare a produselor, acreditate în conformitate cu legislația în vigoare.

**4.** La data intrării în vigoare a prezentei hotărâri se abrogă Hotărîrea Guvernului nr. 644  din  19.07.2010 cu privire la desemnarea autorităţilor competente abilitate cu atribuţii şi responsabilităţi referitoare la produsele cu denumiri de origine şi indicaţii geografice şi la specialităţile tradiţionale garantate şi a autorităţilor competente responsabile de controalele oficiale privind conformitatea acestor produse (Monitorul Oficial al Republicii Moldova, 2010, nr. 129-130, art. 729).

**5.** De la data intrării în vigoare a prezentei hotărâri, Ministerul Agriculturii, Dezvoltării Regionale și Mediului, Ministerul Educației, Culturii și Cercetării, Ministerul Sănătății, Muncii și Protecției Sociale:

1) vor elabora și aproba, în termen de 6 luni, conform domeniilor reglementate și categoriilor de produse menționate în anexă:

a) regulile privind elaborarea și omologarea caietelor de sarcini;

b) regulile generale privind organizarea producerii și comercializării produselor cu denumiri de origine, indicaţii geografice şi a specialităţilor tradiţionale garantate;

c) procedurile de control și verificare a conformității produselor cu denumiri de origine, indicaţii geografice şi a specialităţilor tradiţionale garantate;

2) vor demara acțiuni de sensibilizare a producătorilor și de promovare a produselor cu denumiri de origine, indicaţii geografice şi a specialităţilor tradiţionale garantate;

3) vor întreprinde acțiuni de identificare a potenţialelor produse ce pot fi comercializate sub o indicaţie geografică sau denumire de origine, sau în calitate de specialităţi tradiţionale garantate.

|  |  |
| --- | --- |
| **PRIM-MINISTRU** |  |
| **Contrasemnează:** |  |
|  |  |
|  |  |
|  |  |

**Ministrul agriculturii, dezvoltării regionale și mediului**

**Ministrul educației, culturii și cercetării**

**Ministrul sănătății, muncii și protecției sociale**

*Anexă*

*la Hotărârea Guvernului*

*nr. \_\_\_\_\_\_\_\_\_ din \_\_\_\_\_*

|  |  |  |  |  |
| --- | --- | --- | --- | --- |
| **Nr.**  **ctr.** | **Autorități competente abilitate cu atribuții și responsabilități referitoare la produsele cu DO, IG, STG** | **Categorii de produse** | **Autorități competente responsabile de verificarea conformității produselor cu DOP, IGP și a STG cu caietele de sarcini corespunzătoare și certificarea acestora înainte de plasarea pe piață** | **Autorități competente responsabile de supravegherea utilizării denumirilor înregistrate a produselor cu DOP, IGP, STG plasate pe piață** |
| **1** | **2** | **3** | **4** | **5** |
| 1. | Ministerul Agriculturii, Dezvoltării Regionale și Mediului | Cereale şi produse cerealiere (făină, crupe)  Fructe şi produse din fructe  Legume şi produse din legume  Nuci  Ceaiuri, extracte naturale din plante  Uleiuri | Agenția Națională pentru Siguranța Alimentelor | Agenția pentru Protecția Consumatorilor și Supravegherea  Pieței |
| Carne şi produse din carne  Peşte şi produse din peşte  Lapte şi produse lactate  Grăsimi alimentare  Ouă  Miere |
| Produse de cofetărie  Pîine şi produse de panificaţie  Paste făinoase  Condimente, sosuri, mirodenii |
| Vinuri |
| Bere |
| Băuturi nealcoolice  Ape minerale naturale |
| Băuturi alcoolice |
| Materiale şi produse pentru construcţii | Agenţia pentru Supraveghere Tehnică |
| Materie primă minerală (piatră, nisip, argile, diatomit, tripol, bentonit etc.) | Inspectoratul pentru Protecţia Mediului |
| 2. | Ministerul Educației, Culturii și Cercetării | Țesături, covoare și alte articole țesute manual | Centrul Național de Conservare și Promovare a Patrimoniului Cultural Imaterial | Agenția pentru Protecția Consumatorilor și Supravegherea Pieței |
| Articole din ceramică |
| Articole împletite din lozie |
| Articole din lemn |
| Articole de vestimentație brodate manual |
| Alte articole artizanale |
| 3. | Ministerul Sănătății, Muncii și Protecției Sociale | Ape minerale medicinale  Ceaiuri medicinale  Produse parafarmaceutice | Agenţia Naţională pentru Sănătate Publică | Agenția pentru Protecția Consumatorilor și Supravegherea Pieței |
| Produse cosmetice  Uleiuri esenţiale |
| Tutun și produse din tutun |